b'\n_START_ARTICLE_\nBrandasund\n_START_PARAGRAPH_\nBrandasund er et gammelt handelssted p\xc3\xa5 kysten mellom Haugesund og Bergen ved innseilingen til Selbj\xc3\xb8rnsfjorden. Handlesstedet ligger p\xc3\xa5 Gis\xc3\xb8ya lengst ute i Fitjar\xc3\xb8yene. Men etter det kom bruforbindelse med resten av B\xc3\xb8mlo, tilh\xc3\xb8rer handelsstedet i dag B\xc3\xb8mlo kommune. Her ute er det en rekke gode fiskegrunner som H\xc3\xb6kkelb\xc3\xa5ene i nord til Seiskallen og Videflua i s\xc3\xb8r. Brandasund Fiskeforedling AS holder til her ute.\n_START_SECTION_\nGammelt handelssted\n_START_PARAGRAPH_\nBrandasund har lang historie som handels- og gjestgiversted og var tidligere ett av fire handelssteder i Fitjar kommune. Det fikk trolig navn etter handelsmannen Jacob Brandt som bodde her rundt 1660. Stedet var en velkjent havn for Hansaskip p\xc3\xa5 vei til Bergen, og p\xc3\xa5 Sj\xc3\xb8fartsmuseet i Bergen finnes et hollandsk kart fra 1624 som viser Brandasund. I den store sildeperioden p\xc3\xa5 1700- og 1800-tallet blomstret Brandasund opp som et livskraftig sentrum. I 1860 fikk stedet en offentlig telegrafstasjon, og i 1897 ble det bygd en hermetikkfabrikk. Fiskeprodukt herfra var kjent for sin sv\xc3\xa6rt gode kvalitet. I dag er fabrikken serveringsstedet \xc2\xabFabrikkloftet\xc2\xbb. Allerede i 1917 fikk \xc3\xb8ya sitt eget elektrisitetsverk. En demning ga vannkraft nok til turbinen som drev maskinene p\xc3\xa5 hermetikkfabrikken, og det var nok elektrisitet til \xc3\xa5 gi lys i alle hus._NEWLINE_Den tette bybebyggelsen st\xc3\xa5r i dag tilbake som minner om en annen tid. Det er lunt nede ved gjestebrygga, og i Landhandelen selges nystekte skillingsboller og kaffe, foruten dagligvarer, fiskeutstyr, diesel, bensin og b\xc3\xa5tutstyr. I det gamle naustet Ullverkstad og Steinsmie selges produkt av ull fra villsau og andre kunsth\xc3\xa5ndverk.\n_START_SECTION_\nVeien til Brandasund\n_START_PARAGRAPH_\nVeien til Brandasund er en attraksjon i seg selv, over hav og hei og bruer med storsl\xc3\xa5tt utsyn. Flere fine rasteplasser. F\xc3\xb8lg fylkesveien fra Svortland kommunesenteret nordover til Goddo. Fra Austvik svinger du vestover mot Katla, hvor du ogs\xc3\xa5 kan bes\xc3\xb8ke Katla skolemuseum p\xc3\xa5 Skinnhueneset, og videre nordover mot Brandasund.\n_START_SECTION_\nNillo p\xc3\xa5 skjeret\n_START_PARAGRAPH_\nDen legendariske Nillo holdt til i Landhandelen p\xc3\xa5 Skjeret. Hun var viden kjent for sin spesielle butikk, og Nillo p\xc3\xa5 Skjeret var en institusjon i lokalsamfunnet. Nillo er borte, men butikken kan du fortsatt bes\xc3\xb8ke, den fungerer som et levende museum. \xc3\x85pen hver sommer.\n_START_SECTION_\nS\xc3\xa5to\n_START_PARAGRAPH_\nTil toppen av S\xc3\xa5to er det en fin tursti. Start fra parkeringsplassen. Ca 40 min tur/retur. Stien g\xc3\xa5r gjennom et nedslagsfelt for drikkevann. Siste del trappetrinn opp til toppen. Like f\xc3\xb8r trappene ligger en jordgamme som var bunker for tyske soldater under andre verdenskrig. Ogs\xc3\xa5 under f\xc3\xb8rste verdenskrig var Brandasunds\xc3\xa5to utsiktspost og signalstasjon. Fra den hvite "hatten" p\xc3\xa5 toppen har du storsl\xc3\xa5tt utsyn mot havet, Sl\xc3\xa5tter\xc3\xb8y fyr, Fitjar\xc3\xb8yene og i nord Stolmen, Selbj\xc3\xb8rn, Byfjellene i Bergen, Rekstern og Tysnes, og i \xc3\xb8st Siggjo. Det sies at i klart v\xc3\xa6r kan man se like til England.\n_START_SECTION_\nSl\xc3\xa5tter\xc3\xb8y fyr\n_START_PARAGRAPH_\nSl\xc3\xa5tter\xc3\xb8y fyr fra 1859 er et 25 meter h\xc3\xb8yt st\xc3\xb8ypejernst\xc3\xa5rn og har det kraftigeste fyrlyset i landet, som kan sees 18 nautiske mil fra land. Til fyrstasjonen h\xc3\xb8rer et maskinhus, bolighus, to naust og det er stenlagte veier mellom bygningene. Dessuten flere installasjoner for v\xc3\xa6rm\xc3\xa5ling. Fyret ble automatisert p\xc3\xa5 1980-tallet og har st\xc3\xa5tt uten bemanning siden 2003. I 1999 ble stasjonen fredet av Riksantikvaren. Venner av Sl\xc3\xa5tter\xc3\xb8y fyr ble dannet i 2004. Interesserte kan ta kontakt for omvisning og overnatting.\n_START_SECTION_\nLagunen Slottet\n_START_PARAGRAPH_\nOmr\xc3\xa5det rundt Band\xc3\xb8ysund gir gode muligheter for fisking, dykking og kajakkpadling. Mellom de mange holmene og skjerene finnes en rekke lune viker og svaberg. S\xc3\xa6rlig popul\xc3\xa6r er lagunen "Slottet" hvor vannet varmes opp. I det forrevne, slipte granittlandskapet finnes store mengder skjellsand som er blitt skylt opp av havet mellom klippene.'